બંને માટે કુદરત કરતાં મનુષ્યની મૂર્ખતા વધુ જવાબદાર છે. ગુજરાતના દક્ષિણ છેડાથી પર્વતમાળા શરૂ થાય છે તે છેક કેરળ સુધી લંબાયેલી છે. તેને પશ્ચિમ ઘાટ તરીકે ઓળખીએ છીએ. પશ્ચિમ ઘાટની પહાડીઓના કારણે જ નૈઋત્યમાંથી આવતા પવનો રોકાય છે અને કેરળથી લઈને દક્ષિણ ગુજરાત સુધી ખૂબ સારો વરસાદ પડે છે. સારા વરસાદને કારણે સહ્યાદ્રીની આ પર્વતમાળાઓમાં કુદરત મન મૂકીને ખીલી હતી. ગાઢ જંગલો, સતત વહેતા નાના નાના અસંખ્ય ઝરણાં, ઊંચીનીચી થતી હરિયાળી પહાડીઓ, વચ્ચે વચ્ચે ફળદ્રુપ મેદાનો. આ બધા વચ્ચે સંતુલન હતું ત્યાં સુધી ઠીક હતું, પણ પહાડીઓને ઉઘાડી કરી નાખવામાં આવી અને જંગલોને આછા કરી નાખવામાં આવ્યા અને મેદાનોમાં ગામો, નગરો, શહેરો અને ઔદ્યોગિક વસાહતો બની ગઈ તે સાથે જ સંતુલન ખોરવાયું છે.